กรมควบคุมโรค เปิดประสิทธิภาพวัคซีนโควิด ฉีด 4 เข็มขึ้นไปลดป่วยหนักเสียชีวิตได้ 100%
นายแพทย์โสภณ เอี่ยมศิริถาวร รองอธิบดีกรมควบคุมโรค กล่าวว่า ตั้งแต่วันที่ 28  กุมภาพันธ์ปีที่แล้วที่มีการฉีดวัคซีนเข็มแรกจนถึงปัจจุบัน ฉีดไปกว่า 143 ล้านโดส มีผู้รับการฉีดวัคซีนเข็ม 1 ร้อยละ 82 ฉีด 2 เข็ม ร้อยละ 77 แต่มีกลุ่มที่ฉีด 3 เข็มขึ้นไป เพียงร้อยละ 46 ซึ่งยังต้องเดินหน้าฉีดเข็มกระตุ้นต่อเนื่อง เพราะข้อมูลที่ผ่านมายืนยันแล้วว่าวัคซีนโควิด -19 มีผลดีช่วยป้องกันการป่วยหนักจากโควิดได้แน่นอนนับล้านคน ประหยัด ช่วยป้องกันการเสียชีวิตในประเทศไทยตั้งแต่ปีที่แล้วถึงปีนี้ อย่างน้อย 490,000 คน ดังนั้นแผนการบริหารจัดการวัคซีนโควิดระยะเป็นโรคติดต่อที่ต้องเฝ้าระวังลำดับที่ 57 เริ่มตั้งแต่วันพรุ่งนี้ เป้าหมายคือ ให้ประชาชนทุกคนบนแผ่นดินไทยเข้าถึงวัคซีนได้โดยสะดวก สำหรับวัคซีนสำหรับเด็กอายุ 6 เดือนถึงไม่เกิน 5 ปี จะมาถึงในอีก 2 สัปดาห์ข้างหน้า ส่วนการฉีดวัคซีนยังดำเนินการต่อเนื่องประชาชนสามารถไปรับบริการได้ที่โรงพยาบาลตั้งแต่ระดับจังหวัด อำเภอ ตำบล หากปีหน้ามีวัคซีนรุ่นใหม่พร้อมที่จะจัดหามาอย่างเพียงพอสำหรับประชาชนที่ต้องการ โดยเฉพาะกลุ่มเสี่ยง โดยข้อมูลประสิทธิภาพวัคซีน ช่วงการระบาดสายพันธุ์โอมิคอน BA.4 และ BA.5 ระหว่างเดือนพฤษภาคม-กรกฎาคม 2565  พบหากฉีดวัคซีน 2 เข็ม ป้องกันปอดอักเสบที่ต้องใส่ท่อช่วยหายใจได้ร้อยละ 60 ป้องกันเสียชีวิตได้ ร้อยละ 72 หากฉีดเข็ม 3 ป้องกันปอดอักเสบที่ต้องใส่ท่อช่วยหายใจ ร้อยละ 83 ป้องกันการเสียชีวิตได้ ร้อยละ 93 แต่หากฉีดเข็ม 4 ป้องกันปอดอักเสบที่ต้องใส่ท่อช่วยหายใจและเสียชีวิตได้ 100%อย่างไรก็ตาม วัคซีนไม่ใช่คำตอบทั้งหมดของการลดอัตราการเสียชีวิต เพราะเมื่อเทียบอัตราการฉีดวัคซีนรวม ไทยฉีดครบ 2 เข็มแล้ว ร้อยละ 77 น้อยกว่าฝรั่งเศส ที่ฉีดร้อยละ 78 มาเลเซีย ร้อยละ 85 เกาหลีใต้ ร้อยละ86 แต่อัตราการเสียชีวิตของไทยกลับน้อยที่สุด เพียง 467 คนต่อประชากรล้านคน ขณะที่ฝรั่งเศส เสียชีวิตมากกว่าไทย 5 เท่า มาเลเซียเสียชีวิตมากกว่าไทย 2.3 เท่า เกาหลีใต้เสียชีวิตมากกว่าไทย 1.2 เท่า ดังนั้นมาตรการป้องกัน สวมหน้ากาก เว้นระยะ ห่างล้างมือ ยังเป็นสิ่งที่กรมควบคุมโรคแนะนำให้ประชาชนปฏิบัติต่อเนื่องเพื่อความปลอดภัย